13.07.2010 20:22   2007. aastal lõpetas Venemaa sõjaväe peaprokuratuur Katõni massimõrva uurimise, väites, et see ei olnud inimsusevastane kuritegu, nagu kinnitasid tapetute sugulased, vaid võimu kuritarvitamine, mille suhtes kehtib aegumistähtaeg, vahendas Poola Raadio veebileht.    Katõni ohvrite sugulased kaebasid sõjaväe peaprokuratuuri otsuse peale edasi Moskva ringkonnakohtule, kuid apellatsioon lükati tagasi. Kohus otsustas, et NKVD poolt 1940. aasta kevadel Katõnis mõrvatud ohvitsere ei saa pidada poliitiliste repressioonide ohvriteks ning ametlikult rehabiliteerida, mida nõudsid nende perekonnad.    Pärast seda  kohtuotsust esitasid Katõni ohvrite sugulased Strasbourgi kohtusse Venemaa vastu kaebuse, mida toetas Poola valitsus. Nad taotlesid, et Venemaa rehabiliteeriks Katõni ohvrid, avaldaks massimõrva toimepanejate nimed ja teeks avalikuks seda puudutavad dokumendid.    Aprillis, pärast Poola presidendi Lech Kaczyński lennuki katastroofi, lubas Venemaa president Dmitri Medvedev, et ta vaatab Katõni asja uurimise üle. Ometi saatis Venemaa prokuratuur mais Strasbourgi dokumendid, milles kinnitati, et Poola  ohvitseride tapmine ei olnud inimsusevastane kuritegu, on seetõttu aegunud ja Katõni ohvrite sugulased ei saa nõuda kompensatsiooni.    Kui Venemaa selle kohtuasja Strasbourgis kaotab, peab ta Katõni ohvrid rehabiliteerima ja dokumendid massimõrva kohta avalikustama.    "Nii Venemaa kui ka Katõni ohvrite sugulaste jaoks oleks parem jõuda kokkuleppele, kui oodata Strasbourgi kohtu otsust," ütles Katõni ohvrite kümne perekonna õiguslik esindaja Ireneusz Kaminski. "Kokkulepe oleks sama  kaaluga nagu kohtuotsus ja Euroopa Nõukogu Ministrite Komitee tagab, et otsus täidetakse."